Frykter el-streik kan ramme liv og helse

Både privatkunder og bedrifter kan bli berørt når streiken i energisektoren trappes opp neste uke.

– HØYRISIKO: Tusenvis kan bli rammet når flere kraftselskaper tas ut i strek. Vis mer byoutline Gorm Kallestad

Publisert: Publisert: 2. oktober 2012 16:52

EL&IT og Fagforbundet blir ikke enige med kommunenes arbeidsgiverforening (KS) om lønns- og kompensasjonssatser. Dermed varsles det at kraftstreiken, som foreløpig har kun har rammet Nord-Trøndelag Elektrisitetsverk (NTE), blir utvidet.

Les også: Storstreik i Nord-Trøndelag



Fra førstkommende mandag kan 23 energibedrifter bli berørt. KS frykter konsekvensene.



– Alle er avhengige av strøm, både privatpersoner og bedrifter. Dette er et høyrisikoområde når det kommer til liv og helse, sier direktør og forhandlingsleder Bjørg Ravlo Rydsaa til E24.

Arbeidsgiverforeningen mener uttaket som er varslet, vil ramme store deler av landet og befolkningen. De anslår at kraftselskapene som nevnes, har minst hundre tusen norske kunder.



– Vi beklager utvidelsen, og mener at det er uforståelig at det skal være grunnlag for streik, sier Rydsaa.

Avviser fare



EL&IT mener på sin side at faren for liv og helse er liten.

– Vi har vakter på alle verkene. Dersom det oppstår feil, er det folk der som kan håndtere det, sier forhandlingsleder Jan Olav Andersen.

Streiken vil først og fremst ramme utviklings-, anleggs- og vedlikeholdsarbeid.



Totalt vil 479 EL&IT-medlemmer og 37 medlemmer av Fagforbundet gå ut i streik dersom partene ikke kommer til enighet. Sammen med de NTE-ansatte som allerede streiker, betyr det at nesten 1000 ansatte legger ned arbeidet.



VIL FORHANDLE: Direktør Bjørg Ravlo Rydsaa i KS Bedrift. Vis mer

Ønsker samtaler



Forhandlingene om ny såkalt energiavtale brøt sammen i forrige uke. Partene er uenige om minstelønnssats og vilkår knyttet til reisekompensasjon og arbeid utenfor normert arbeidstid.

– Vi har tilbudt en ramme på 5,3 prosent, over tilsvarende tilbud i andre bransjer, og vi er villige til å forhandle sier Rydsaa.

– Dersom de har mer å gi, er vi helt klart villige til det. Men vi kan ikke gå tilbake til forhandlingsbordet dersom det er det samme som ligger der, sier Andersen.



Følgende bedrifter vil bli rammet dersom streiken utvides, i tillegg til NTEs bedrifter:

Alta Kraftlag

Finnås Kraftlag

Hallingdal Kraftnett

Midt Nett Buskerud

Nord-Salten Kraft

Nordmøre Energiverk

Notodden Energi

Rakkestad Energi

Sunnfjord Energi

Suldal Elverk

TrønderEnergi

TrønderEnergi Kraft

Vest-Telemark Kraftlag

VOKKS

VOKKS Installasjon

Østfold Energi

